ΓΡΑΠΤΗ ΕΡΩΤΗΣΗ E-3742/98

υποβολή: Maartje van Putten (PSE) προς την Επιτροπή

(11 Δεκεμβρίου 1998)

Θέμα: Νόμοι περί καραντίνας όσον αφορά την εισαγωγή οικιακών ζώων στο Ηνωμένο Βασίλειο

Μπορεί η Επιτροπή, λαμβάνοντας υπόψη τις οδηγίες 90/425/ΕΟΚ(1) και 92/65/ΕΟΚ(2), να απαντήσει στα ακόλουθα ερωτήματα:

1. Γνωρίζει η Επιτροπή την έκθεση "Quarantine & Rabies, a reappraisal" ("Καραντίνα και λύσσα - μία επανεκτίμηση") της Συμβουλευτικής Ομάδας για την Καραντίνα, που δημοσιεύθηκε τον Οκτώβριο του 1998 από το Βρετανικό Υπουργείο Γεωργίας; Εάν ναι, ποιά είναι η γνώμη της Επιτροπής επί των συστάσεων 27-29, οι οποίες αφορούν την εναρμόνιση ενός ευρωπαϊκού συστήματος για τον έλεγχο της λύσσας;

2. Αληθεύει ότι η Επιτροπή σκοπεύει να αναθεωρήσει (τμήματα) της οδηγίας 92/65/ΕΟΚ; Εάν ναι, πώς σκέπτεται η Επιτροπή να αντιμετωπίσει, στο πλαίσιο αυτής της αναθεώρησης, το καθεστώς εξαίρεσης που εφαρμόζεται για το Ηνωμένο Βασίλειο και την Ιρλανδία όσον αφορά την εισαγωγή οικιακών ζώων;

3. Διεξήγαγε η Επιτροπή πρόσφατα συζητήσεις με την Βρετανική Κυβέρνηση σχετικά με τους βρετανικούς κανονισμούς για την καραντίνα και τις συνέπειές τους στην ελεύθερη κυκλοφορία στην εσωτερική αγορά; Εάν ναι, μπορεί η Επιτροπή να ανακοινώσει τα αποτελέσματα αυτών των επαφών;

Απάντηση του κ. Fischler εξ ονόματος της Επιτροπής

(2 Φεβρουαρίου 1999)

Η βρετανική κυβέρνηση διαβίβασε στην Επιτροπή την έκθεση της συμβουλευτικής ομάδας περί καραντίνας, υπό την προεδρία του καθηγητή Ian Kennedy, η οποία δημοσιεύθηκε στις 23 Σεπτεμβρίου 1998.

Η έκθεση αυτή, που βασίζεται σε ανεξάρτητη εκτίμηση σχετικά με τον κίνδυνο εισαγωγής λύσσας στο Ηνωμένο Βασίλειο, είναι σαφώς υπέρ αλλαγής της τρέχουσας πολιτικής σχετικά με την καραντίνα και η Επιτροπή θεωρεί τις συστάσεις της ως μείζονα βήμα προς τα εμπρός. Η Επιτροπή αναμένει την τελική απόφαση των βρετανικών αρχών μετά την τρίμηνη περίοδο διαβούλευσης.

Η απόφαση των βρετανικών αρχών θα εξεταστεί με γνώμονα τον διεθνή κώδικα του "Διεθνούς Γραφείου Επιζωοτιών" στο κεφάλαιό του που αναφέρεται στην λύσσα. Οι συστάσεις του κώδικα αυτού πλησιάζουν κατά πολύ τα κύρια σημεία της έκθεσης Kennedy και είναι λογικό να αναμένεται ότι ενδεχομένως θα αιτιολογηθεί η ύπαρξη ενός ειδικού συστήματος για την εισαγωγή σαρκοβόρων στα κράτη μέλη τα οποία θεωρούνται απαλλαγμένα από τη λύσσα.

Ωστόσο, όπως αναφέρεται στη σύσταση 27 της συμβουλευτικής ομάδας, το προτεινόμενο σύστημα θα πρέπει να είναι μεταβατικό. Η κατάσταση όσον αφορά τη λύσσα εντός της Ευρώπης βελτιώνεται πολύ γρήγορα. Αυτό είναι αποτέλεσμα της μεγάλης επιτυχίας της εκστρατείας εμβολιασμού από το στόμα των αλεπούδων, που υποστηρίχθηκε ενεργώς από την Επιτροπή.

Πρέπει να τονισθεί ότι η κοινοτική νομοθεσία που αναφέρεται από το Αξιότιμο Μέλος (οδηγίες 90/425/ΕΟΚ του Συμβουλίου, της 26ης Ιουνίου 1990 σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς και 92/65/ΕΟΚ της 13ης Ιουλίου 1992 που καθορίζει τους όρους υγειονομικού ελέγχου που διέπουν το εμπόριο και τις εισαγωγές στην Κοινότητα ζώων, σπέρματος, ωαρίων και εμβρίων που δεν υπόκεινται, όσον αφορά τους όρους υγειονομικού ελέγχου, στις ειδικές κοινοτικές ρυθμίσεις που αναφέρονται στο τμήμα Ι του παραρτήματος Α της οδηγίας 90/425/ΕΟΚ) δεν εφαρμόζεται σε κτηνιατρικούς ελέγχους κατά τις μετακινήσεις μεταξύ κρατών μελών κατοικιδίων ζώων που συνοδεύονται από τους ιδιοκτήτες τους, όταν οι μετακινήσεις αυτές δεν αποτελούν αντικείμενο εμπορικής πράξης.

(1) ΕΕ L 224 της 18.8.1990, σελ. 29.

(2) ΕΕ L 268 της 14.9.1992, σελ. 54.